Luk ecʼAmani Mamn eke nↄn
Ów ekʼit eke wɛl kʼuw any
Luk nↄn lɛl yony: Amani Mamn a ekʼij in e nin a lele Ɛrm Ɛsɛl ecʼOb Kok e lɛl ab ab. Li bʼɛbr Grɛk sɛnyn sɛnyn ɛtŋ lʼel sɛkp kok ɛs yɛji. Lɛgŋ a eke ɛrm ɛs Pↄl im am dad Amani Mamn ecʼodad ok Nyam e low any uwm ɛsɛl a, lʼoc Luk ab nʼim, aŋke Luk el Nyam any uwm ɛs ekʼitŋn ɛrm ɛm el Krist e jam us ɛs.
Luk in obi lʼuwm Jesu any, kↄ ni nↄn ow e lís e lɛl. Agŋ a eke ɛkn Jesu ke iri in ecʼodad a ogŋ lʼotar akr; ɛtŋ lʼoc Mark e lɛl a li kokr juma, ɛsɛ elel eke Matie yɛji kok ab af. Ɛsɛ Mark af, Luk nↄn in eci lɛl a Nyam any uwm ɛsɛl eci. Nʼam otar Jwifɛl ecʼów lele sodad eke -lʼirim okm ɛl es sos ɛm a akr. Ɛtŋ nʼam ↄsŋm Jesu eci mew ab es Adam ɛm ɛtŋ, yecʼɛtŋ ke ow yɛ́gm eke Jesu el agŋ a fɛŋ ecʼEb Ɛs.
Ɛgŋ fɛŋ eke bʼow awl Luk e lɛl a, bʼow uw any eke Jesu bʼɛlu Nyam ecʼerur ligbɛl ekʼↄny agŋ eke wɛl wal ok es a e lís e low ↄkm: ↄgbↄru, ↄ́lu, ↄkↄpm agŋ, ↄyↄw, lele etu agŋ ab. Ɛmɛny Luk dad Abŋ Lala lele Nyam ŋↄŋn ab e low nↄnↄ.
1
Kin elel eke Luk am otar Amani Mamn a e low akr ok Teofil
1-2 Ɛgŋ gbɛl Teofil mamn, agŋ nↄnↄ gbɛl nↄn ów amua eke ɛy ɛy ɛm a ɛsɛ elel eke agŋ a ekʼɛkn low a nuŋ ↄb ɛm ɛtŋ, ke Nyam ↄŋ eke ki dad ɛy in ecʼodad a dad ɛy ab af. 3 Na sosiɛm ɛgŋ gbɛl Teofil, ɛm yɛji mʼotar low a ekʼɛy nuŋ ↄb ɛm ɛtŋ a akr, ɛtŋ mʼerur eke mi ki nↄn mʼↄsŋm es mʼↄŋʼŋ ɛsɛ elel eke mʼɛŋan ab af, 4 yecʼɛtŋ ke úw any eke low yɛgm a ekʼɛŋn a el nawrɛ tasi.
Afr ɛrm ɛs nyam am dad Jan mij ok nuŋ ɛs e mew owi
5 Lɛgŋ a eke Erↄd el Jude wus af ecʼɛb ebu a, Nyam ecʼegb waw ɛs nyam anŋ eke wɛl bʼɛsŋ Zakari, ke el Abia † ecʼeb ɛm ecʼegb waw ɛsɛl a ecʼɛgŋ nyam. Wɛl bʼɛsŋ ɛy a Elisabɛt, egb waw ɛsɛl ecʼɛl lagŋ Arↄn ecʼeb ɛm e yↄw. 6 Ɛl yony mum -lʼij nɛnyɛmbri nyam Nyam ecʼany af, ɛtŋ -li bʼɛlum Ɛs Kↄtↄkↄ e sol a sɛnyn sɛnyn. 7 Kↄ -lʼewm iy kaka, aŋke Elisabɛt el itr yↄw ɛtŋ ɛl yony mum -lʼel agŋ ekʼusu nↄnↄ.
8-9 Lɛgŋ nyam, Zakari am kok egb waw ɛs e juma Nyam ecʼany af. Ow el ɛl ecʼeb a e lɛgŋ, ɛtŋ in anake sↄsum oc ɛyʼr af a. Ow sosiɛm nʼim lʼɛy Ɛs Kↄtↄkↄ e Nyamel gbɛl a e Nyam ŋↄŋn usu lala a eke li ki waw egb ogŋ ɛm, ɛsɛ elel eke egb waw ɛsɛl bi kok ab af. 10 Dedeku a fɛŋ anŋ gbeŋ am ŋↄŋn Nyam wanci a eke wɛl am ofŋ ogŋ a.
11 Eke Zakari ɛy yogŋ a, Ɛs Kↄtↄkↄ ecʼafr ɛrm ɛs nyam ɛlu sos ↄkm yɛgmʼn; nʼinym es egb waw usu a e lidr ogog a eke wɛl bi kok ogŋ ecʼegb waw a. † 12 Eke Zakari bʼɛknʼn a, lʼikprm es ɛtŋ erŋn am ↄnyʼn. 13 Kↄ afr ɛrm ɛs a dadʼr ninɛ: «Zakari, kʼùru erŋn, aŋke Nyam iri ŋ e ŋↄŋn ebl a. Ayŋ Elisabɛt bʼow ew iy igŋ nyam ↄŋʼŋ, ɛtŋ bʼow ɛwʼr nin Jan. 14 Ow bʼow el ŋ ecʼehe ligbɛl, ɛtŋ agŋ nↄnↄ gbɛl sos ɛm bʼow iŋn in e mew a sosiɛm. 15 Li bʼow lʼel ɛgŋ ligbɛl Ɛs Kↄtↄkↄ ecʼany af. Li kʼow lʼɛgŋm mar fɛŋ eke bʼↄny ɛgŋ a. † Lis e lokm ɛtŋ li bʼow nʼɛŋn Abŋ Lala. 16 Li bʼow lʼɛsŋ Israɛl ecʼagŋ nↄnↄ eke digŋ Nyam ecʼejagb mamn a ɛlu es a ow Ɛs Kↄtↄkↄ ɛl e Nyam a ogŋ. † 17 Li bʼow nʼɛŋn Abŋ Lala ɛsɛ Nyam e kokoba ↄb ɛs Eli ecʼab af. Ɛtŋ Abŋ a bʼow ↄŋʼn lɛc lʼɛy ↄkm Nyam ecʼany af, ke li dád ey lele ɛl ɛsɛl ab okr ɛm.† Li bʼow nʼↄŋ low ↄbr any ɛsɛl tutr ów ɛsɛ ɛsɛwru nɛnyɛmbri nyam ɛsɛl af. Nɛnɛ anake li bʼow li bɛbm agŋ sos Ɛs Kↄtↄkↄ ecʼeb ecʼa.»
18 Eke afr ɛrm ɛs a dad ɛbɛn a, Zakari yɛji dadʼr ninɛ: «Kↄ ayaf mʼow mʼuw any eke low na el nawrɛ ee? Tasi ɛm a, ɛm lele ɛm ɛy ab sʼusu.» 19 Ɛtŋ ɛrm ɛs a dadʼr ninɛ: «Ɛm Gabriɛl. † Mi bʼanŋ Nyam ecʼany af mi kok in e juma; lʼɛrmʼm eke mi kʼow mʼↄŋʼŋ amani mamn na. 20 Ɛtŋ ɛm ecʼodad na bʼow iy nɛny eke ow bʼow sig ow e lɛgŋ a, kↄ ubm nawrɛ. Na sosiɛm bʼow el ɛbrm, kʼow dadm odad toŋ bake ow ít lɛgŋ eke low a bʼow ɛy ɛkn ŋ e nyamn ɛm a.»
21 Agŋ a fɛŋ ekʼanŋ yogŋ am eku Zakari a, † low am iti any aŋke nʼam ibn Nyam ŋↄŋn usu a. 22 Kↄ eke lʼɛy ↄkm Nyam ŋↄŋn usu yogŋ a, lʼↄ́tum eke li ki dad wɛl odad, ɛtŋ agŋ a uw any eke lʼɛkn low nyam. Nɛny ablʼl es lʼel ɛbrm, ɛtŋ nʼam dad wɛl odad sabu ɛm sabu ɛm.
23 Eke Zakari uwar in e sɛgŋ a eke li kʼanŋ Nyamel gbɛl ab ɛm li kok juma a, lʼɛwl mɛny nʼim gbugŋ. 24 Gbugŋ e nʼim a, eke sɛgŋ bɛb bʼɛc a, ɛy Elisabɛt anŋ lok ab, ɛtŋ nʼanŋ akŋ sos ↄsu ɛm toŋ ij awl yen, ɛtŋ nʼam dad lʼɛsɛ: 25 «Kin ow eke Ɛs Kↄtↄkↄ kok ↄŋʼm; lʼerur eke li kʼↄŋʼm iy mʼew, ocʼm ɛ́s es agŋ ecʼany af.»
Afr ɛrm ɛs nyam am dad Jesu e mew owi
26 Eke Elisabɛt e lok a ij awl nↄhↄn a, Nyam ɛrm in ecʼafr ɛrm ɛs Gabriɛl, Galile eci baŋn nyam eke wɛl bʼɛsŋ Nasarɛt, 27 dedyↄwli nyam ekʼuwm igŋ any ogŋ. -Lʼel ɛb ebu David ecʼeb ɛm eci yↄw eke wɛl bʼɛsŋ Mari. In eci igŋ ekʼɛsuʼr a Josɛf. 28 Afr ɛrm ɛs a im ɛŋnʼn ɛtŋ ɛsŋn in dad ninɛ: «Sos ɛm íŋnʼŋ! Nyam ↄŋʼŋ bibm, ɛtŋ nʼanŋ ŋ ab!» 29 Odad na ↄŋ Mari ikprm es ɛtŋ am ibrm in sosi ɛsŋn akpasu na e nyandrɛ.
30 Na ɛm a, afr ɛrm ɛs a dadʼr ninɛ: «Mari, kʼùru erŋn, aŋke ɛŋn Nyam ecʼↄwrↄ. 31 Bʼow anŋ lok ab ew iy igŋ nyam ɛtŋ bʼow ɛwʼr nin Jesu. † 32 Li bʼow lʼagb ɛtŋ wɛl bʼow ɛsŋʼn Nyam ekʼanŋ afr usu kpekpe ecʼIy. Ɛtŋ Ɛs Kↄtↄkↄ Nyam bʼow oc lagŋ David ecʼes ɛw lɛkpn a ↄŋʼn, 33 ɛtŋ li bʼow lʼɛw Israɛl ecʼagŋ ab es sɛgŋ fɛŋ, ɛtŋ in ecʼes ɛw a kʼow ↄnym uwr.» †
34 Kↄ Mari dadʼr ninɛ: «Ɛm eke mʼel dedyↄwli eke kʼuwm igŋ any a, ayaf low na bʼow eel ee?» 35 Ɛtŋ afr ɛrm ɛs a dadʼr ninɛ: «Abŋ Lala bʼow owʼŋ af, ɛtŋ Nyam ekʼanŋ afr kpekpe e lↄw a bʼow uburʼŋ es. † Na sosiɛm, iy eke bʼow ew a, wɛl bʼow ɛsŋʼn Nyam ecʼIy lala. 36 Ɛ̀kn! Elisabɛt ekʼel ŋ ecʼakŋ e yↄw a anŋ iy igŋ nyam e lok ab, in e susu ɛm. -Li bʼɛsŋ ow itr yↄw, ɛtŋ kin eke sica nʼanŋ lok ab ow ij awl nↄhↄn, 37 aŋke low kaka ↄtum eke kʼakm Nyam.» † 38 Ɛtŋ Mari dad ninɛ: «Mʼel Ɛs Kↄtↄkↄ ecʼadyↄw, ke ow él ɛsɛ elel eke dad ab af.» Ɛtŋ afr ɛrm ɛs a ɛluʼl es im.
Mari aam ɛkn Elisabɛt
39 Sɛgŋ ab ɛm a cɛ eke low na ɛc a, Mari ogŋ es im Jude eci baŋn nyam ekʼanŋ lafɛny af. 40 Eke nʼim a, lʼɛy Zakari e gbugŋ a ɛtŋ lʼɛsŋn Elisabɛt. 41 Kpɛkŋ eke Elisabɛt bʼiri in ecʼɛsŋn a, iy a eke anŋʼn lokm a mumu, ɛtŋ Elisabɛt ɛŋn Abŋ Lala. 42 Kpɛkŋ li barm lebl tuↄtuↄ lʼɛsŋn Mari li dad ninɛ: «Nyam ɛdŋʼŋ ↄwrↄ akm ↄyↄw fɛŋ, ɛtŋ in ecʼↄwrↄ a bʼow anŋ iy a eke bʼow ew ab af! 43 Kↄ bwo elʼm, ɛtŋ Ɛs Kↄtↄkↄ e lis kʼow ɛm ogŋ ee? 44 Kↄ kin, kpɛkŋ eke mi bʼiri ŋ ecʼɛsŋn a e lebl a, iy a ekʼanŋʼm lokm a mumu sos ɛm iŋn ɛm. 45 Ehe él ŋ eci, aŋke ub nawrɛ eke Ɛs Kↄtↄkↄ ecʼodad eke wɛl dadʼŋ a, bʼow iy nɛny!»
Mari ecʼɛj ekʼam ɛgŋ
46 Eke Elisabɛt dad ɛbɛn ba bʼok es a, Mari am kↄklm Nyam dad ɛsɛ:
«Ɛm e liy am kↄklm Ɛs Kↄtↄkↄ,
47 ɛtŋ ɛm ecʼabŋ sos ɛm am iŋn Nyam, ɛm ecʼEb Ɛs ɛm;
48 aŋke lʼerur eke li kʼis any li lɛrʼm, ɛm, in ecʼadyↄwli. †
Ɛɛ, sica gbɛ wus na ecʼagŋ fɛŋ bʼow dadʼm eke mʼel ehe lis,
49 aŋke Nyam Abusu Ɛs kokʼm ów amamn ɛgbɛl:
in e nin a el lala,
50 In e sↄrŋ ikŋ a bʼow anŋ alaw alaw,
agŋ eke bʼɛlumʼn a eci.
51 Lʼɛlu in ecʼabusu a e lɛc ↄkm
ɛtŋ lʼogŋ es ɛfuu, ɛrm tuↄtuↄ ɛsɛl nʼↄmun es,
52 lʼitr ɛ́b ebu ɛl e mɛkpn af lʼok wus,
ɛtŋ nʼↄny ɛrm frↄrↄ ɛsɛl lʼigbl ogŋ.
53 Lʼiyr ámnu lok
ɛtŋ lʼogŋ egbreŋgbi im abu ↄfr.
54 Lʼɛlum in e juma kok ɛs Israɛl abu,
lʼↄkn in e sↄrŋ ikŋ a ekʼanŋ godo godo fɛŋ
55 ɛsɛ elel eke lʼɛwar ɛy ɛsɛl,
Abraham lele in ecʼalaw alaw ab af a.»†
56 Ɛtŋ Mari anŋ Elisabɛt ab ij awl nyahan, ɛtŋ ɛwl mɛny im baŋn.
Jan mij ok nuŋ ɛs e mew
57 Eke sɛgŋ ɛc a, lɛgŋ a eke Elisabɛt kʼew in ecʼiy a ow, ɛtŋ lʼew iy igŋ nyam. 58 Elisabɛt ecʼakŋ a lele agŋ a eke -lʼiir -li titmnin ab ab iri eke Ɛs Kↄtↄkↄ ɛlu in ecʼɛrm mamn ↄkm in e lís, ɛtŋ -nʼam kok sos ɛm iŋn ow ab.
59 Eke lʼew iy a bake ow ij sɛgŋ niwn a, -lʼoc -lʼow ow eke wɛl kʼubr ow likr es. † Ow ɛm a, -lʼerur eke wɛl kʼɛw iy a Zakari ekʼel ɛs e nin a; 60 kↄ lis dad ninɛ: «Njaŋ, wɛl bʼow ɛsŋʼn Jan.» 61 Ɛtŋ -li dad ow ninɛ: «Ŋ ecʼakŋ a, ɛgŋ kaka ijm nin na.» 62 Ɛtŋ -nʼam ibrm iy ɛs a sabu ɛm, eke -li kʼuw elel eke li kʼɛwr ow nin any. 63 Zakari ibrm ob eke li ki nↄn af; wɛl ↄŋʼn, ɛtŋ ni nↄn: «In e nin a, Jan.» Low na iti ɛl fɛŋ any. 64 Ɛtŋ kpɛkŋ Zakari nɛny lele anm ab kpab es, ɛtŋ nʼam kↄklm Nyam lebl gege. 65 Agŋ a fɛŋ ekʼir ɛlul ɛl ɛm a erŋn am ↄny, ɛtŋ Jude mafɛny e wus ab af ecʼagŋ a fɛŋ yɛji iri ów amua ɛtŋ am dad okarir ɛl ↄfr. 66 Agŋ a fɛŋ ekʼiri low na a am tutr ów ɛrm ɛm dad ɛsɛ: «Kↄ iy na, bla li bʼow lʼel ee?» Ow ɛm a, agŋ a fɛŋ uw any eke Ɛs Kↄtↄkↄ ecʼabu a anŋʼn af.
Zakari e selu ekʼↄcu
67 Eke ów amua ɛc a, Zakari, iy ɛs a, ɛŋn Abŋ Lala ɛtŋ nʼam ↄb kokoba li dad lʼɛsɛ:
68 «Wɛl kↄ́klm Ɛs Kↄtↄkↄ Israɛl e Nyam,
aŋke lʼoc in ecʼany li lɛr in ecʼagŋ ɛtŋ li sↄg wɛl.
69 Lʼɛlu Eb Ɛs Abusu Ɛs nyam ↄkm nʼↄŋ ɛy,
in e juma kok ɛs ɛb ebu David ecʼalaw ɛm.
70 Na anake lʼɛwar lɛgŋ kpekpe ɛm ɛtŋ,
in e kokoba ↄb ɛsɛl lala ɛm a.
71 Lʼɛwar eke li bʼow li sↄg ɛy
ɛy ecʼefnu ecʼabu ɛm lele agŋ a fɛŋ
ekʼam ifn ɛy a ecʼabusu a e lís ab.
72 Ɛbɛn eke lʼɛlu in ecʼɛrm mamn ↄkm ɛy ɛsɛl e lís,
ke lʼↄkn in e sinm lala a yɛji ana.
73 Tasi ɛm a, Nyam ɛwar ɛy lagŋ Abraham nɛny ij ɛm, †
74 eke kʼeb ɛlu ɛy es, ɛy ecʼefnu ecʼabu ɛm,
ke nʼↄ́ŋ ɛy abusu sʼigŋʼn nuŋ,
si kók in e juma ɛrm susu ɛm;
75 yecʼɛtŋ ke sʼél agŋ amamn ów tutr ɛm lele nɛny nyam ij ɛm ab in ecʼany af,
ɛy ecʼowr anŋ ɛm sɛgŋ fɛŋ.
76 Ɛtŋ ŋ, ɛm ecʼiy, wɛl bʼow ɛsŋʼŋ Nyam ekʼanŋ afr kpekpe e kokoba ↄb ɛs,
eke bʼow an es Ɛs Kↄtↄkↄ ecʼany af kok in ecʼejagb, †
77 ke yɛ́gm in ecʼagŋ uw sel ɛŋn any,
ke lʼóc sikpl lʼap wɛl.
78 Ɛy e Nyam a el ɛrm mamnu, low mamn Ɛs.
Ow sosiɛm li bʼow lʼɛjn afr ecʼusuayl a lʼok ɛy af,
ɛsɛ ligbn eke bʼɛy ↄkm am ow af,
79 ke lʼáyal agŋ ekʼanŋ ncebn ɛm luw ecʼabusu e gbre ij ɛm,
ke ni nyímn ɛy e lakr ecʼes an, ɛrm es ɛy ecʼejagb ab af.» †
80 Iy a am agb ɛtŋ am ↄny lɛc abŋ ɛm. Ɛtŋ lʼir loj † toŋ batŋ ow sig lɛgŋ a eke lʼↄb nuŋ nʼam kok Nyam e juma Israɛl eyŋ ecʼany af a.
† 1:5 Abia:David e lɛgŋ ɛm a, lʼel egb waw ɛs. Egb waw ɛsɛl a, -li cɛc -nʼinym es sakp likŋ lele yar ab, ɛtŋ Abia el eb nyam e nuŋ af ɛs. Ɛ̀kn 1 Ów e Wɛl Nↄn 24.10. † 1:11 Ɛ̀kn Ɔkm Ok 30.1-6; 1 Ɛ́b Ebu 7.48. † 1:15 Ɛ̀kn Awl 6.3. † 1:16 Ɛ̀kn Malaki 2.6. † 1:17 Malaki 3.23-24. † 1:19 Gabriɛl e nyandrɛ el Nyam e lɛc ɛs oglog Nyam el lɛc ɛs. Ɛ̀kn Daniɛl 8.16; 9.21; Luk 1.26. † 1:21 Agŋ a fɛŋ am ekuʼr eke li kʼow lʼafl wɛl es ɛsɛ elel eke Arↄn bi kok ab af. Ɛ̀kn Awl 6.24-26. † 1:31 Jesu e nyandrɛ el Es Eb Ɛlu Ɛs. † 1:33 Ɛ̀kn 2 Samiɛl 7.12,13,16; Selu 89.5; Esayi 9.6; Daniɛl 7.14. † 1:35 Nyam e lↄw a bʼow uburʼŋ es:Abŋ Lala bʼow ↄŋ anŋ lok ab. † 1:37 Nuŋ Ɔb 18.14. † 1:48 Bɛ̀bmn 1 Samiɛl 1.11. † 1:55 Ɛ̀kn 1 Samiɛl 2.1-10. † 1:59 Ɛ̀kn Nuŋ Ɔb 17.12; Ob Ap 12.3. † 1:73 Ɛ̀kn Nuŋ Ɔb 22.16-17. † 1:76 Ɛ̀kn Malaki 3.1. † 1:79 Ɛ̀kn Esayi 9.1. † 1:80 Ɛ̀kn Mark 1.1-8.