Pↄl e lɛl krɛkrɛ ekʼawŋ Tesaloni Eyŋ
Ów ekʼit eke wɛl kʼuw any
Tesaloni el Maseduan wus af ecʼɛb ɛgbɛl ab ɛm e nyam eke anŋ Grɛk wus af. Silvɛn eke ɛmɛny wɛl bʼɛsŋ Silas a lele Timote ab anake ɛlum Pↄl abu sigm Nyamel es Tesaloni ɛb ab ɛm a. Pↄl ↄtum anm yogŋ ibnm nↄnↄ, aŋke Jwifɛl ekʼanŋ yogŋ a ↄↄmʼn ow ecʼabusu (Ob Kok 17). Pↄl ŋgboŋ Maseduan wus af ɛtŋ nʼim Akayi wus af. Gbɛkↄ eke nʼŋgboŋ Maseduan a, nʼↄŋ Timote im Tesaloni eke kʼɛkn ↄmn ɛsɛl a, eke -lʼigŋm ɛl ecʼↄmn a -lʼɛlum es gbre ijr ekʼanŋ yogŋ a sosiɛm.
Sica eke Timote anŋ yogŋ ow, ke ism Pↄl amani amamn ab a, ow ↄŋ sos ɛm iŋnʼn nↄnↄ ɛtŋ nʼawŋ wɛl lɛl na. (Na ke akpo 51 oglog 52 ɛm ana Jesu e mew e jam.) Lɛl ab ɛm, Pↄl ↄŋ Nyam bia ɛtŋ atr Tesaloni ecʼↄmn ɛsɛl a sos es eke -li kʼinym es kikri ↄmn ɛm, -nʼimn anym eci.
Nuŋ 1 toŋ nuŋ 3 ɛm a, Pↄl am ↄkn elel eke li kokr juma wɛl ecʼaraŋn a. Ɛtŋ nʼam ɛlu in e sos ɛm iŋn eke nʼↄny a ↄkm, aŋke eke gbre ijr anŋ bↄbↄ yɛji, -nʼinym es kikri ɛl ecʼↄmn ab ɛm. Ɛtŋ nʼam dad wɛl ecʼɛkn ecʼerur eke nʼam ↄny a e low. Nuŋ 4.1-12 ɛm a, Pↄl am at nɛny es ↄkn ɛl low yɛgm eke -nʼɛŋan es an nyim nyim af a e low, ɛtŋ nuŋ 4.13 toŋ nuŋ 5.11 ɛm a, nʼam dad wɛl eke wɛl kʼↄsu sos nfaci ij e lís. Yogŋ ɛm cɛ lʼayal luw ɛm anŋ igb lele ɛy Ɛs Kↄtↄkↄ Jesu Krist e mɛny ɛwl ow ab ab e low yɛji.
In e lɛl a ecʼuwr ɛm a, nʼↄm wɛl ów ɛtŋ lʼɛdŋ wɛl ↄwrↄ.
1
Ɛsŋn
1 Pↄl, Silas lele Timote † ab e lɛl ekʼam awŋ Nyamel ecʼagŋ ekʼanŋ Tesaloni baŋn, kʼel Nyam Ɛs lele Ɛs Kↄtↄkↄ Jesu Krist ab ecʼagŋ. Ke ↄwrↄ lel ɛrm es ɛy ab ánŋ ↄny ab.
Tesaloni eyŋ ɛgŋ Nyam ecʼAmani Mamn a eb ↄmn ɛm
2 Si bʼↄŋ Nyam bia sɛgŋ fɛŋ ↄny fɛŋ eci, ɛtŋ si bʼↄkn ↄny sɛgŋ fɛŋ, ɛy e Nyam ŋↄŋn ɛm. 3 Nyam ɛy Ɛs ecʼany af si bʼↄkn ↄny e nawrɛ ekʼubr e juma e kokr, ↄny ecʼerur ekʼↄnyn e low e kokr, lel ɛrm ekʼusurir ɛy Ɛs Kↄtↄkↄ Jesu Krist ɛm ecʼↄmn ekʼↄnyn ab ab e low. 4 Agŋ lisijimɛl, Nyam erur ↄny, ɛtŋ sʼuw any eke li sↄsum lʼot ↄny eel in eci. 5 Tasi ɛm a, Amani Mamn ecʼodad eke si dad ↄny a, ow elm odad ebl nɛnym ɛm cɛ, kↄ Abŋ Lala ecʼabusu lele in ecʼabu ɛlum ɛm ab, ɛtŋ sʼuw any tasi ekʼow el low nawrɛ. Ɛtŋ uwr any eke, ɛy ecʼes an ↄny ecʼaraŋn a, ↄny e nimamn eci. 6 Ɔny obi yɛji wewrmn ɛy lele Ɛs Kↄtↄkↄ ab ów. Gbre ijr nↄnↄ ecʼaraŋn yɛji, ɛgŋn Nyam ecʼodad a ebr, sos ɛm iŋn ekʼAbŋ Lala ↄŋ ↄny ab ɛm. 7 Ow ↄŋ ↄny eel Maseduan lele Akayi wus ab ecʼagŋ ekʼub nawrɛ a e sɛwl mamn. 8 Tasi ɛm a, Ɛs Kↄtↄkↄ ecʼodad a anŋ ↄny ogŋ Maseduan wus af a ɛtŋ ↄmun es im toŋ ok Akayi wus af. Ɛtŋ ow elm na cɛ, kↄ ↄny ecʼↄmn ekʼↄnyn Nyam ɛm a yɛji e low eb es susu a fɛŋ; ɛmɛny ow ɛbam eke si kʼↄb ow ecʼamani ij. 9 Agŋ a fɛŋ am dad elel ekʼebr ɛy ↄny ogŋ a, ɛrm ɛm ekʼitŋnin eel Nyam eci, sɛkp e nuŋ igŋ ekʼigŋn ɛlul es, ke ɛgŋn Nyam ekʼanŋ owr ke el Nyam nawrɛ a eci low kok a e low ebr a. 10 Ca am ekur in ecʼIy Jesu eke bʼow anŋ afr ow a. In eke Nyam igbmʼn luw ɛm nʼanŋ owr a, in anake lʼeb lʼɛlu ɛy es Nyam ecʼɛrm bebl ekʼam ow a e lís a.
† 1:1 Silas Ob Kok 15.22; Timote: Ob Kok 16.1.